**POSLANICA PREDSEDNIKA IN TAJNIKA ZVEZE DRUŠTEV SLEPIH IN SLABOVIDNIH SLOVENIJE MATEJA ŽNUDERLA IN ŠTEFANA KUŠARJA OB 100 LETNICI USTANOVITVE PODPORNEGA DRUŠTVA SLEPIH 7. NOVEMBRA 1920**

Slepi, so kmalu po I. svetovni vojni spoznali, da se morajo povezati in skupno nastopiti kot pomemben dejavnik izboljšanja tedaj zelo slabe kakovosti njihovega življenja. Odločili so se ustanoviti Podporno društvo slepih (7. nov. 1920, v Ljubljani), naša zveza kot nacionalna invalidska organizacija, ki reprezentativno zastopa slepe in slabovidne v Sloveniji pa je danes edini vsebinski naslednik tedaj ustanovljenega društva.

Življenje slepih in slabovidnih oseb je v mnogih ozirih večkrat otežkočeno in bi brez pomoči ostalih dobronamernih in sočustvujočih ljudi, le redko dosegli človeka vredno polno in kakovostno življenje.

Glavni namen naše zveze je, poleg izvajanja posebnih socialnih programov za pomoč pri kompenzaciji posledic okvare vida, v ozaveščanju javnosti, opozarjanju na dostopnost v urbanem okolju kot tudi seznanjanje skupnosti, da se zaveda obstoja posameznikov, ki potrebujemo dobronamerno pozornost pri odstranjevanju ovir, ki jih slepota, ali slabovidnost postavljata pred nas v vsakdanjih izzivih življenja.

Trenutne izredne okoliščine, ki so prisotne na celotnem območju Slovenije, zahtevajo hitro prilagajanje novemu stanju, kar pa je za marsikoga od nas lahko velika ovira, saj potrebujemo za prilagoditev veliko več časa in dodatnega truda. Tako smo letos izpostavljeni zdravstveni krizi zaradi Covid-19, kar je zapletlo običajne družabne navade in nam onemogočilo stike z ljudmi, ki jih predvsem slepi in slabovidni še kako potrebujemo. Vesel sem, da so na ZDSSS strokovni sodelavci strnili skupaj glave in izkoristili vso možno dostopno tehnologijo in povezovali slepe in slabovidne osebe med seboj v času razglašene prve epidemije kot tudi obdobje po njej.

Tako je nastalo kar nekaj videoposnetkov, ki so dostopni na zvezinem YouTube kanalu. Zaživelo je tudi družabništvo na daljavo. Akcija »Korak na kvadrat« je odlično povezala družine slepih in slabovidnih z videčimi in dobrosrčnimi ob donatorski noti, »Klepet ob kavici« je prinesel nove zamisli in ideje v sklopu medsebojnega povezovanja. Na spletni strani ZDSSS je potekal tudi projekt, v katerem so lahko sodelovale družine s slepim ali slabovidnim članom, kjer so se soočali z različnimi izzivi in nalogami. Ne smemo pozabiti tudi na naše najmlajše člane , ki jim je bil namenjen projekt »Preberi mi pravljico«. K sodelovanju smo pozvali slovenske igralke in igralce, ki so v prostem času doživeto prebrali pravljico posebej za slepe in slabovidne otroke. Na zalogi imamo še mnogo idej, vendar jih lahko uresničimo le s sodelovanjem.

Upamo, da bo državni vrh pri sprejemanju zakonov in drugih predpisov znal upoštevati tudi potrebe posebej ranljivih družbenih skupin, mednje brez dvoma sodimo tudi slepi in slabovidni invalidi. Posebno občutljivi smo glede aktualnih sprememb in dopolnitev Zakona o osebni asistenci, predloga Zakona o dolgotrajni oskrbi in morebitnih sprememb v pokojninski zakonodaji. Na Zvezi bomo izvoljeni člani organov, kakor strokovna služba naredili vse kar je mogoče, da bodo spremembe boljše, trajnejše in ugodnejše za našo skupino invalidnosti, kot tudi za vse invalide. Ob tem smo dokazano prepričani, da se sredstva, ki jih država namenja zmanjševanju socialne izključenosti slepih in slabovidnih, mulltiplikativno povrnjeno z dvigom kakovosti življenja vseh državljanov.

Na tem mestu bi pozval vse aktivne zaposlene med vami, kakor tudi vaše sorodnike, prijatelje, znance in druge dobrotnike, ki oddajate davčno napoved, da namenite morebitna nerazporejena sredstva 0,5 % iz vaše davčne napovedi, naši zvezi. S tem boste omogočili, da še naprej ponujamo kvalitetne programe, štipendiramo slepe in slabovidne študente in navsezadnje povezujemo nas in vas v enakovredno družbo.

Na koncu želim vsem slepim in slabovidnim vse najboljše ob visokem jubileju, veliko poguma in volje za udejstvovanje na različnih področjih življenja in dela, uspehi pa naj izboljšajo zadovoljstvo s seboj in z drugimi.

V Ljubljani, 7. novembra 2020

Tajnik Predsednik

Štefan Kušar Matej Žnuderl

Opomba:

Ob tej priložnosti smo prejeli tudi videočestitke z dobrimi željami, izdali smo monografijo *»Od točkopisa do e-bralca: 100 let organiziranega delovanja slovenskih slepih in slabovidnih«* ter *»Vodnik po pravicah in ugodnosti slepih in slabovidnih oseb, ki izhajajo iz slovenske zakonodaje«* in pripravili posebno izjavo za medije. Vse to najdete na spletni strani [www.zveze-slepih.si](http://www.zveze-slepih.si).